title: 2011/90/EU: Rådets afgørelse af 18. januar 2011 om undertegnelse på Den Europæiske Unions vegne og om midlertidig anvendelse af protokollen om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger#Protokol om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger

text:
               10.2.2011

               DA

               Den Europæiske Unions Tidende

               L 36/1

         RÅDETS AFGØRELSE
   af 18. januar 2011
   om undertegnelse på Den Europæiske Unions vegne og om midlertidig anvendelse af protokollen om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger
   (2011/90/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:

               (1)

               Rådet bemyndigede den 16. februar 2009 Kommissionen til at indlede forhandlinger med Fyrstendømmet Andorra om en protokol om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger (i det følgende benævnt »protokollen«). Aftalen blev indgået den af 28. juni 1990.

               (2)

               Kommissionen og Fyrstendømmet Andorra har afsluttet forhandlingerne ved parafering af protokollen.

               (3)

               Protokollen bør undertegnes.

               (4)

               Protokollen bør anvendes midlertidigt fra den 1. januar 2011 indtil afslutningen af procedurerne for dens indgåelse, hvilken dato er datoen for det sidste trin i gennemførelsen af de toldsikkerhedsforanstaltninger, der blev indført i 2005 og 2006 ved ændring af Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1) og Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (2).

               (5)

               For at sikre denne midlertidige anvendelse af protokollen, bør denne afgørelse anvendes fra den 1. januar 2011 —

         VEDTAGET DENNE AFGØRELSE:
   Artikel 1
   Undertegnelsen af protokollen om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger (i det følgende benævnt »protokollen«) godkendes herved på Unionens vegne med forbehold af indgåelse af protokollen.
   Teksten til protokollen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens vegne med forbehold af dens indgåelse.
   Artikel 3
   Protokollen anvendes midlertidigt fra den 1. januar 2011, eller fra en senere dato efter aftale mellem Unionen og Fyrstendømmet Andorra, jf. protokollens artikel 3, stk. 3.
   Kommissionen bemyndiges herved til på Unionens vegne at indgå aftale om en sådan senere dato for den midlertidige anvendelse af protokollen.
   Artikel 4
   Den holdning, som Unionen skal indtage i Den Blandede Komité i spørgsmål vedrørende afsnit IIa i aftalen i form af brevveksling mellem Det Europæiske Økonomiske Fællesskab og Fyrstendømmet Andorra (3) (i det følgende benævnt »aftalen«), vedtages af Rådet, der træffer afgørelse med kvalificeret flertal på forslag af Kommissionen.
   Artikel 5
   For at sikre effektiv anvendelse af artikel 12i, stk. 1, i aftalen underretter Kommissionen Fyrstendømmet Andorra om vedtagelsen af ny EU-lovgivning, der udgør en videreudvikling af EU-retten vedrørende toldsikkerhedsforanstaltninger, der er omfattet af artikel 12b i aftalen.
   Kommissionen bemyndiges herved til at træffe de i aftalens artikel 12k omhandlede nødvendige foranstaltninger til at sikre, at Unionens og Fyrstendømmet Andorras toldsikkerhedsforanstaltninger er ækvivalente.
   Hvis Fyrstendømmet Andorra på datoen for gennemførelsen af den relevante EU-lovgivning, jf. stk. 1, ikke har vedtaget de nye bestemmelser og midlertidig anvendelse af disse bestemmelser ikke er mulig, suspenderes anvendelsen af afsnit IIa i aftalen i henhold til aftalens artikel 12k, stk. 2. Kommissionen underretter Fyrstendømmet Andorra om en sådan suspension.
   Artikel 6
   Denne afgørelse træder i kraft på dagen for vedtagelsen.
   Den anvendes fra den 1. januar 2011.

      Udfærdiget i Bruxelles, den 18. januar 2011.

            På Rådets vegne

         MATOLCSY Gy.

            Formand

      (1)  EFT L 302 af 19.10.1992, s. 1.

      (2)  EFT L 253 af 11.10.1993, s. 1.

      (3)  EFT L 374 af 31.12.1990, s. 14.

      PROTOKOL
      om udvidelse af aftalen i form af brevveksling mellem Det Europæiske Økonomiske Fællesskab og Fyrstendømmet Andorra til at gælde for toldsikkerhedsforanstaltninger
      DEN EUROPÆISKE UNION
      på den ene side, og
      FYRSTENDØMMET ANDORRA
      på den anden side,
      i det følgende benævnt henholdsvis »Unionen«, »Fyrstendømmet Andorra« og »de kontraherende parter«,
      SOM HENVISER TIL aftalen i form af brevveksling mellem Det Europæiske Økonomiske Fællesskab og Fyrstendømmet Andorra, undertegnet i Luxembourg den 28. juni 1990 (i det følgende benævnt »aftalen«),
      SOM TAGER I BETRAGTNING, at det er nødvendigt at opretholde det eksisterende niveau for forenkling af kontrol og formaliteter for varers passage over grænserne mellem Unionen og Fyrstendømmet Andorra og dermed sikre en gnidningsfri samhandel mellem de to parter,
      SOM TAGER I BETRAGTNING, at de kontraherende parter forpligter sig til at sikre ækvivalensen mellem sikkerhedsniveauerne på deres respektive områder ved hjælp af foranstaltninger, der bygger på de lovregler, der gælder i Unionen,
      SOM TAGER I BETRAGTNING, at Fyrstendømmet Andorra bør høres om udarbejdelsen af EU-reglerne vedrørende toldsikkerhedsforanstaltninger, deltager i toldkodeksudvalgets arbejde på området og informeres om gennemførelsen af disse regler,
      SOM TAGER I BETRAGTNING, at de kontraherende parter er fast besluttet på at forbedre sikkerheden angående varer, der føres ind i eller ud af deres områder, uden at der lægges hindringer i vejen for samhandelen,
      SOM TAGER I BETRAGTNING, at det er hensigtsmæssigt og i de kontraherende parters interesse at træffe ækvivalente toldsikkerhedsforanstaltninger for transport af varer til og fra tredjelande,
      SOM TAGER I BETRAGTNING, at til forskel fra selve aftalen bør det geografiske anvendelsesområde for disse toldsikkerhedsforanstaltninger fastlægges ud fra de kontraherende parters respektive toldområder,
      SOM TAGER I BETRAGTNING, at toldsikkerhedsforanstaltningerne også bør gælde for landbrugsprodukter (kapitel 1 til 24 i det harmoniserede system), som ikke er omfattet af den toldunion, der er indgået mellem de kontraherende parter,
      SOM TAGER I BETRAGTNING, at toldsikkerhedsforanstaltningerne vedrører meddelelse af sikkerhedsoplysninger for varer forud for disses indførsel eller udførsel, forvaltning af sikkerhedsrisici og den dertil knyttede toldkontrol samt tildeling af gensidig anerkendt status som autoriseret økonomisk operatør,
      SOM TAGER I BETRAGTNING, at Fyrstendømmet Andorra opretholder et passende niveau for beskyttelse af personoplysninger (1), og
      SOM TAGER I BETRAGTNING, at der, fordi det handler om toldsikkerhedsforanstaltninger, bør træffes passende foranstaltninger til sikring af ligevægten, herunder ophævelse af relevante bestemmelser i det tilfælde, at ækvivalensen mellem toldsikkerhedsforanstaltningerne ikke længere er sikret —
      ER BLEVET ENIGE OM FØLGENDE BESTEMMELSER:
      Artikel 1
      Med henblik på at udvide aftalens anvendelsesområde til at omfatte toldsikkerhedsforanstaltninger indsættes følgende afsnit i aftalen:

         »AFSNIT IIa

            ORDNING VEDRØRENDE TOLDSIKKERHEDSFORANSTALTNINGER

            KAPITEL I

               Toldsikkerhedsforanstaltninger og overvågning af deres anvendelse

         Artikel 12a
         Berørte områder
         Dette afsnit gælder på den ene side for Fællesskabets toldområde og på den anden side for Fyrstendømmet Andorras toldområde.
         Artikel 12b
         Overtagelse af gældende fællesskabsret
         1.   Fyrstendømmet Andorra vedtager de toldsikkerhedsforanstaltninger, der anvendes af Unionen. Ved »toldsikkerhedsforanstaltninger« forstås bestemmelser om angivelse af varer forud for deres indførsel i toldområdet eller forud for deres udførsel fra toldområdet, om autoriserede økonomiske operatører samt om sikkerhedsrelaterede toldkontroller og risikohåndtering, hvad angår sikkerhed, efter den til enhver tid gældende toldlovgivning i Unionen. En detaljeret liste med de gældende bestemmelser udarbejdes af Den Blandede Komité, jf. artikel 17.
         2.   Selv om de ikke er omfattet af toldunionen mellem Unionen og Fyrstendømmet Andorra i henhold til artikel 2, finder toldsikkerhedsforanstaltningerne også anvendelse på de landbrugsprodukter, der er omfattet af kapitel 1 til 24 i det harmoniserede system.
         Artikel 12c
         Generelle principper
         1.   De kontraherende parter forpligter sig til at anvende de i artikel 12b, stk. 1, omhandlede toldsikkerhedsforanstaltninger for transport af varer fra eller til tredjelande og dermed garantere et ækvivalent sikkerhedsniveau for deres ydre grænser.
         2.   De kontraherende parter afstår fra at anvende de toldsikkerhedsforanstaltninger, der fastlægges i artikel 12b, stk. 1, for transport af varer mellem deres toldområder.
         3.   De kontraherende parter konsulterer hinanden, før de indgår aftaler med tredjelande vedrørende toldsikkerhedsforanstaltninger for at sikre, at aftalerne er forenelige med denne ordning, navnlig hvis den pågældende aftale indeholder bestemmelser, der afviger fra de toldsikkerhedsforanstaltninger, der er fastlagt i dette afsnit.
         Artikel 12d
         Indgivelsessted for angivelse af varer forud for deres indførsel eller udførsel
         1.   Den forudgående angivelse om indførsel af varer indgives til den kompetente myndighed på den kontraherende parts toldområde, hvor varerne indføres fra tredjelande. Myndigheden gennemfører risikoanalysen på baggrund af de oplysninger, der fremgår af angivelsen, og foretager de toldkontroller, hvad angår sikkerhed, som anses for nødvendige, herunder tilfælde, hvor varerne er bestemt for den anden kontraherende part.
         2.   Den forudgående angivelse om udførsel af varer indgives til den kompetente myndighed på den kontraherende parts toldområde, hvor formaliteterne vedrørende udførsel eller udpassage til tredjelande foretages. Den kompetente myndighed analyserer risiciene på grundlag af oplysningerne i angivelsen og foretager de toldkontroller, hvad angår sikkerhed, som anses for nødvendige.
         3.   Når varer forlader en af de kontraherende parters toldområde for at passere gennem den anden kontraherende parts toldområde med et tredjeland som bestemmelsessted, indgives den forudgående angivelse om udførsel af varer kun til den anden kontraherende parts kompetente myndigheder.
         Artikel 12e
         Sikkerhedsrelateret toldkontrol og sikkerhedsrelateret risikostyring
         1.   For de sikkerhedsrelaterede toldkontroller fastlægger begge kontraherende parter en ramme for risikostyring, risikokriterier samt prioriterede områder for sikkerhedsrelateret toldkontrol.
         2.   De kontraherende parter anerkender, at deres systemer til sikkerhedsrelateret risikostyring er ækvivalente.
         3.   De kontraherende parter samarbejder om:

                     —

                     udveksling af oplysninger med henblik på at forbedre sikkerheden og styrke deres risikoanalyse og effektiviteten af sikkerhedsrelaterede toldkontroller

                     —

                     fastlæggelse af en fælles ramme for risikostyring inden for en rimelig tidsfrist, fælles risikokriterier og fælles prioriterede kontrolområder og oprettelse af et elektronisk system til at gennemføre fælles risikostyring.

               4.   Den Blandede Komité træffer de nødvendige bestemmelser for anvendelsen af denne artikel.
         Artikel 12f
         Overvågning af toldsikkerhedsforanstaltningernes gennemførelse
         1.   Den Blandede Komité fastlægger, hvordan de kontraherende parter overvåger gennemførelsen af dette afsnit og sikrer overholdelsen af toldsikkerhedsforanstaltningerne.
         2.   Overvågningen kan navnlig sikres ved:

                     —

                     regelmæssig evaluering af gennemførelsen af dette afsnit, navnlig af toldsikkerhedsforanstaltningernes ækvivalens

                     —

                     en undersøgelse med henblik på at sikre en bedre anvendelse eller ændre bestemmelserne for bedre at opfylde målsætningerne

                     —

                     afholdelse af tematiske møder mellem parternes eksperter og revision af administrative procedurer, herunder ved hjælp af besøg på stedet.

               3.   Den Blandede Komité sikrer, at de bestemmelser, der er truffet i medfør af denne artikel, respekterer de berørte økonomiske operatørers rettigheder.
         Artikel 12g
         Udveksling af oplysninger vedrørende de autoriserede økonomiske operatører
         Europa-Kommissionen og den kompetente andorranske myndighed informerer regelmæssigt hinanden om identiteten af deres autoriserede økonomiske operatører på sikkerhedsområdet og meddeler følgende oplysninger:

                     a)

                     operatørens identifikationsnummer (TIN — Trader Identification Number) i et format, der er i overensstemmelse med EORI-lovgivningen (EORI — Economic Operator Registration and Identification)

                     b)

                     den autoriserede økonomiske operatørs navn og adresse

                     c)

                     nummeret på det dokument, hvormed en erhvervsdrivende fik tildelt status af autoriseret økonomisk operatør

                     d)

                     aktuel status (gyldig, suspenderet, tilbagekaldt)

                     e)

                     perioderne, hvor der er ændringer i status

                     f)

                     datoen for certifikatets ikrafttræden

                     g)

                     den myndighed, der har udstedt certifikatet.

               Artikel 12h
         Beskyttelse af tavshedspligt og personoplysninger
         Oplysninger, som udveksles af de kontraherende parter inden for rammerne af de bestemmelser, der er fastsat i dette afsnit, beskyttes af de love om tavshedspligt og beskyttelse af personoplysninger, der gælder hos den kontraherende part, der modtager oplysningerne.
         Disse oplysninger må navnlig ikke videregives til andre personer end den kontraherende parts kompetente organer og må ikke anvendes af disse organer til andre formål end dem, der er fastlagt i denne aftale.

            KAPITEL II

               Forvaltning af ordningen

         Artikel 12i
         Videreudvikling af retten
         1.   Så snart Unionen udarbejder nye retsforskrifter inden for området for toldsikkerhedsforanstaltninger, indhenter den uformelt en ekspertudtalelse fra Andorras eksperter.
         2.   Unionen giver Andorras eksperter mulighed for at deltage som observatør i de anliggender, der berører dem, i Toldkodeksudvalgets møder, som bistår Europa-Kommissionen i udøvelsen af dens gennemførelsesbeføjelser inden for anliggender, der er omfattet af afsnit IIa. Bestemmelserne i artikel 66 til 68 i afgørelse nr. 1/2003 truffet af Den Blandede Komité EF-Andorra (2) finder tilsvarende anvendelse.
         3.   Når Europa-Kommissionen sender sit forslag til retsakt til Europa-Parlamentet og/eller Rådet eller sit udkast til gennemførelsesforanstaltninger til medlemsstaterne, sender den kopi heraf til Fyrstendømmet Andorra.
         Anmoder en af de kontraherende parter herom, finder en indledende udveksling af synspunkter sted i Den Blandede Komité.
         4.   De kontraherende parter konsulterer på ny hinanden i Den Blandede Komité forud for vedtagelse af ny EU-lovgivning efter anmodning fra en af parterne som led i en løbende informations- og konsultationsproces.
         5.   De kontraherende parter samarbejder i informations- og konsultationsfasen med henblik på at sikre, at den nye lovgivning, der er omhandlet i stk. 1, ved processens afslutning bringes i anvendelse samtidig af de kontraherende parter.
         Artikel 12j
         Aftaler med tredjelande
         De kontraherende parter er enige om, at aftaler, som en part måtte indgå med et tredjeland angående områder, der er omfattet af afsnit IIa, ikke kan skabe forpligtelser for den anden part, medmindre Den Blandede Komité beslutter andet.
         Artikel 12k
         Foranstaltninger til sikring af ligevægten
         1.   En kontraherende part kan efter konsultation i Den Blandede Komité træffe passende foranstaltninger til sikring af ligevægten, herunder suspension af anvendelsen af bestemmelserne i afsnit IIa, når denne part konstaterer, at den anden part ikke overholder betingelserne, eller når ækvivalensen mellem de kontraherende parters toldsikkerhedsforanstaltninger ikke længere er sikret.
         I tilfælde, hvor en forsinkelse kan være til skade for effektiviteten af toldsikkerhedsforanstaltningerne, kan der træffes foreløbige beskyttelsesforanstaltninger uden forudgående konsultation på betingelse af, at der indledes konsultationer umiddelbart efter, at nævnte foranstaltninger er truffet.
         2.   Hvis ækvivalensen mellem de kontraherende parters toldsikkerhedsforanstaltninger ikke længere kan sikres, fordi den i artikel 12i omhandlede nye lovgivning ikke er vedtaget af Fyrstendømmet Andorra, kan Unionen suspendere anvendelsen af bestemmelserne i afsnit IIa, medmindre Den Blandede Komité efter at have undersøgt midlerne til at opretholde denne anvendelse træffer anden beslutning.
         3.   Omfanget og varigheden af ovennævnte foranstaltninger skal begrænses til, hvad der er nødvendigt for at løse problemet og sikre en passende ligevægt mellem de rettigheder og forpligtelser, der følger af dette afsnit. En kontraherende part kan anmode Den Blandede Komité om, at der afholdes konsultationer angående forholdsmæssigheden af disse foranstaltninger. Hvis det ikke lykkes Den Blandede Komité at bilægge tvisten, kan den kontraherende part vælge at sætte voldgiftsproceduren i gang, jf. artikel 18, stk. 2. Fortolkningsspørgsmål vedrørende EU-rettens bestemmelser kan ikke afgøres inden for disse rammer.

            KAPITEL III

               Forskellige bestemmelser om ordningen vedrørende toldsikkerhedsforanstaltninger

         Artikel 12l
         Revision
         Hvis en kontraherende part ønsker en revision af denne protokol, skal den forelægge et forslag herom for den anden part. Ændringen træder i kraft, når parternes respektive interne procedurer er afsluttet.

      Artikel 2
      Denne protokol udgør en integrerende del af aftalen.
      Artikel 3
      1.   Denne protokol skal godkendes af de kontraherende parter i overensstemmelse med deres egne procedurer. Den træder i kraft den 1. januar 2011 på betingelse af, at de kontraherende parter før denne dato har givet hinanden notifikation om afslutningen af de procedurer, der er nødvendige i så henseende.
      2.   Såfremt denne protokol ikke er trådt i kraft den 1. januar 2011, træder den i kraft på den første dag efter den dato, på hvilken de kontraherende parter har givet hinanden notifikation om afslutningen af de procedurer, der er nødvendige i så henseende.
      3.   Fra den 1. januar 2011 eller en senere dato efter indbyrdes aftale anvender de kontraherende parter denne protokol midlertidigt, indtil de i stk. 1 og 2 omtalte procedurer er afsluttet.
      Artikel 4
      Sprog
      Denne protokol er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og catalansk, idet hver af disse tekster har samme gyldighed.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l'Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d'Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta' Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d'Andorra

         (1)  Kommissionens afgørelse 2010/625/EU af 19. oktober 2010 om tilstrækkeligheden af beskyttelsesniveauet for personoplysninger i Andorra i henhold til Europa-Parlamentets og Rådets direktiv 95/46/EF (EUT L 277 af 21.10.2010, s. 27).

         (2)  EUT L 253 af 7.10.2003, s. 3.«


title: 2011/646/: Rådets afgørelse af 23. maj 2011 om indgåelse på Den Europæiske Unions vegne af aftalen om beskyttelse og bæredygtig udvikling af Prespa Park-området#Aftale om beskyttelse og bæredygtig udvikling af Prespa Park-området

text:
               4.10.2011

               DA

               Den Europæiske Unions Tidende

               L 258/1

         RÅDETS AFGØRELSE
   af 23. maj 2011
   om indgåelse på Den Europæiske Unions vegne af aftalen om beskyttelse og bæredygtig udvikling af Prespa Park-området
   (2011/646/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet, og
   ud fra følgende betragtninger:

               (1)

               Europa-Parlamentets og Rådets Direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1) (»EU's vandrammedirektiv«) kræver, at medlemsstaterne, såfremt et vandløbsopland strækker sig ud over Unionens område, sørger for at etablere passende samordning med de pågældende ikke-medlemsstater for at opfylde målene for direktivet i hele vandløbsoplandet.

               (2)

               Rådet vedtog den 27. juni 2006 en afgørelse, hvori Kommissionen bemyndiges til på vegne af Det Europæiske Fællesskab at forhandle indgåelsen af internationale aftaler om vandløbsoplande med henblik på at forbedre samarbejdet vedrørende europæiske vandløbsoplande, som deles mellem visse medlemsstater og tredjelande.

               (3)

               Prespa-søerne og de omkringliggende områder udgør et unikt naturområde med stor økologisk betydning, som kun kan bevares gennem en holistisk tilgang på vandområdeniveau.

               (4)

               Europa-Kommissionen, Grækenland, Albanien og Den Tidligere Jugoslaviske Republik Makedonien har forhandlet en aftalen om beskyttelse og bæredygtig udvikling af Prespa Park-området, som både udgør en opgradering af det eksisterende samarbejde på området og en forstærkning af muligheden for en vellykket gennemførelse af EU's vandrammedirektiv.

               (5)

               Aftalen bør indgås —

         VEDTAGET DENNE AFGØRELSE:
   Artikel 1
   Aftalen om beskyttelse og bæredygtig udvikling af Prespa Park-området godkendes herved på Unionens vegne.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til på Unionens vegne at foranstalte den notifikation, der er omhandlet i aftalens artikel 18, med henblik på at udtrykke Unionens samtykke i at blive bundet af aftalen.
   Artikel 3
   Denne afgørelse træder i kraft på dagen for vedtagelsen (2).

      Udfærdiget i Bruxelles, den 23. maj 2011.

            På Rådets vegne

         MARTONYI J.

            Formand

      (1)  EFT L 327 af 22.12.2000, s. 1.

      (2)  Datoen for aftalens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.

      OVERSÆTTELSE
      AFTALE
      om beskyttelse og bæredygtig udvikling af Prespa Park-området
      Ministerierne for miljø i de tre stater, der er fælles om Prespa-søområdet, og Den Europæiske Union, i det følgende benævnt »parterne«,
      SOM ER OPMÆRKSOMME PÅ de tre staters statsministres erklæring af 2. februar 2000 om oprettelse af Prespa Park og den miljømæssige beskyttelse og bæredygtige udvikling af Prespa-søerne og de omkringliggende områder,
      SOM MINDER OM fælleserklæringen fra statsministrene i de tre stater, som er fælles om Prespa-søområdet, af 27. november 2009 i Pyli,
      SOM HENVISER TIL, at Prespa-søerne og de omkringliggende vandområder udgør et unikt naturområde, hvis biodiversitet samt geomorfologiske, økologiske og kulturelle betydning er af international vigtighed, da det fungerer dels som betydningsfyldt levested for bevarelse af adskillige sjældne og/eller endemiske dyr og planter dels som redeplads for globalt truede fugle og er et område med en markant arkæologisk og traditionel arv,
      SOM ERKENDER deres fælles ansvar for bevarelse af Prespa-søområdets økosystem og systemets elementer både af hensyn til den smukke natur, som danner grundlaget for indbyggernes økonomiske og sociale velfærd, og for at oprette økonomiske udviklingsmuligheder (herunder landbrug, fiskeri og turisme),
      SOM ER OVERBEVISTE OM, at det kun gennem en holistisk tilgang på vandområdeniveau er muligt at sikre og bevare biodiversiteten, de vigtigste funktioner og de menneskelige interesser i Prespa-søområderne,
      SOM ER BEVIDSTE OM, at landenes individuelle handlinger ikke er tilstrækkelige til at sikre bevarelsen af økosystemerne og den kulturelle arv i Prespa eller til at forbedre levestandarden for områdets indbyggere,
      SOM ØNSKER at forbedre samarbejdet mellem de kompetente myndigheder og interessenter i de tre stater med henblik på at bevare og beskytte Prespa-søområdernes unikke økologiske værdier og forebygge og/eller omgøre årsagerne til nedbrydning af levesteder som anmodet om i statsministrenes erklæring af 2. februar 2000,
      SOM HAR BESLUTTET at undersøge passende forvaltningsmetoder til bæredygtig brug og beskyttelse af Prespa-søernes vand- og ferskvandsøkosystemer som anmodet om i statsministrenes erklæring af 2. februar 2000 og i overensstemmelse med kravene i EU's vandrammedirektiv 2000/60/EF og andre tilknyttede direktiver,
      SOM ER BEVIDSTE OM menneskets historiske brug af området og foreneligheden mellem traditionel brug og naturbevarelse,
      SOM BEKRÆFTER deres engagement i bæredygtig udvikling af Prespa-søområderne, hvilket kan gennemføres på en sammenhængende måde via grænseoverskridende samarbejde i overensstemmelse med principperne i Den Europæiske Unions integrationsproces,
      SOM NOTERER SIG Drin-dialogen, som blev påbegyndt i 2009 af de kompetente myndigheder og interessenter med henblik på at udarbejde en fælles vision for bæredygtig forvaltning af Drin-vandområdet og fremme af det grænseoverskridende samarbejde,
      SOM ER OPMÆRKSOMME PÅ de relevante bestemmelser i internationale gældende retslige instrumenter på området for miljømæssig beskyttelse, som de er parter i eller medunderskrivere af,
      SOM MINDER OM de bilaterale gældende aftaler mellem parterne angående samarbejde på området for miljøbeskyttelse og bæredygtig udvikling,
      SOM ER OPMÆRKSOMME PÅ, at en af parterne er en medlemsstat i Den Europæiske Union, at en af parterne er et kandidatland til optagelse i EU, at en af parterne er et potentielt kandidatland til optagelse i EU, og at de to sidstnævnte også har indgået en stabiliserings- og associeringsaftale med EU,
      SOM ERKENDER de differentierede, men samtidig supplerende egenskaber for statslige og ikke-statslige organisationer i de tre stater med hensyn til bevarelse og forvaltning af Prespa-området,
      SOM TAGER HØJDE FOR den opnåede erfaring i forbindelse med det trilaterale samarbejde for Prespa Park, som har fundet sted siden 2000 i form af den midlertidige samordningskomité og sekretariatet,
      SOM TAGER HØJDE FOR den strategiske handlingsplan for bæredygtig udvikling af Prespa Park, der er udarbejdet inden for rammerne af den midlertidige samordningskomité og sekretariatet,
      ER BLEVET ENIGE OM FØLGENDE:
      DEL 1

         ALMINDELIGE BESTEMMELSER

      Artikel 1
      Definitioner
      I denne aftale forstås ved:
      —   »Prespa Park-området« (»området«): det geografiske område inden for de tre staters territorium, som dækkes af Prespa-søområdet, herunder overfladevand og grundvand, og som er udpeget som et grænseoverskridende beskyttet område i henhold til erklæringen af 2. februar 2000
      —   »grænseoverskridende virkning«: enhver virkning på miljøet inden for et område, som hører under en af parternes retlige kompetence, herunder skadelige virkninger på den menneskelige sundhed og sikkerhed, planter, dyr, jord, luft, vand, klima, landskab og historiske monumenter eller andre fysiske konstruktioner eller samspillet mellem disse faktorer samt virkninger på den kulturelle arv eller de socioøkonomiske forhold, opstået som følge af forandringer af disse faktorer på grund af ændringer i den fysiske oprindelse for områder, som helt eller delvist ligger inden for en anden parts retlige kompetence.
      Artikel 2
      Aftalens formål
      Parterne samarbejder med henblik på at sikre en integreret beskyttelse af økosystemet og den bæredygtige udvikling af Prespa Park-området, herunder udvikling af integrerede forvaltningsplaner for vandløbsopland i henhold til internationale og Den Europæiske Unions standarder.
      DEL 2

         SAMARBEJDSPRINCIPPER

      Artikel 3
      Grundlæggende forpligtelser
      1.   For at opfylde de i artikel 2 definerede mål træffer parterne de nødvendige foranstaltninger og anvende de bedst mulige teknikker både hver for sig og i fællesskab med afsæt i principperne om suveræn lighed, territorial integritet, gensidig fordel og god tro med henblik på:

                  a)

                  fornuftigt at forvalte vandkvalitet og -kvantitet i Prespa-søerne med særlig fokus på vandstanden i begge søer

                  b)

                  at forebygge, kontrollere og nedbringe forureningen af vandet i Prespa-søområderne

                  c)

                  at beskytte og bevare områdets biodiversitet ved at lægge vægt på beskyttelse af endemiske, sjældne og truede dyre- og plantearter og ved at gendanne og forvalte sårbare levesteder samt økosystemer og økosystemtjenester i henhold til international lovgivning og EU-lovgivning, herunder direktiv 92/43/EØF og direktiv 2009/147/EF og EU's biodiversitetspolitik

                  d)

                  at beskytte jorden mod erosion, nedbrydning, inficering og forurening

                  e)

                  at sikre, fremme og kontrollere forsvarlig brug af naturressourcerne og bæredygtig udvikling af Prespa Park-området

                  f)

                  at forhindre indførsel og formering af fremmede dyre- og plantearter

                  g)

                  effektivt at regulere aktiviteter, som medfører eller kan medføre negative virkninger i Prespa-søområdet for at forhindre eller minimere sådanne virkninger.

            2.   Med henblik herpå skal parterne:

                  a)

                  udarbejde og gennemføre integrerede forvaltningsplaner og -programmer til beskyttelse og bæredygtig udvikling af området i overensstemmelse med den strategiske handlingsplan for bæredygtig udvikling af Prespa Park

                  b)

                  udvikle sammenhængende strategier til fysiske, bymæssige og andre former for arealanvendelsesplaner samt forvaltningsplaner for beskyttede områder for at sikre landforvaltning af afvandingsområdet i henhold til principperne for den nødvendige bæredygtige udvikling og øget beskyttelse af området i henhold til international lovgivning og EU-lovgivning, herunder direktiv 92/43/EØF og direktiv 2009/147/EF

                  c)

                  godkende og loyalt anvende de miljømæssige standarder og kriterier for afvandingsområdet som beskrevet i artikel 4

                  d)

                  vedtage og gennemføre retslige, administrative, økonomiske, finansielle og tekniske foranstaltninger for at sikre:

                              i)

                              anvendelse i videst muligt omfang af bæredygtigt landbrug og skånsom dyreavl i overensstemmelse med områdets bæreevne og fiskeriregler, som er kompatible med princippet om forsvarlig brug

                              ii)

                              forvaltning af husholdnings- og landbrugsaffald ved brug af de bedst mulige tilgængelige teknikker

                              iii)

                              forbedring og modernisering af vej- og kommunikationsinfrastrukturen samt andre former for social infrastruktur og tjenester på en måde, som er forenelig med beskyttelse af biodiversitet, bevarelse af beskyttede områder og bæredygtig udvikling af Prespa Park-området

                  e)

                  lette den regelmæssige udveksling af idéer mellem parterne, beskytte den traditionelle arkitektur og de traditionelle monumenter, udvikle og gennemføre en fælles strategi for turistudviklingen i området og fremme den offentlige bevidsthed og miljøuddannelse som en vej til opnåelse af lokale løsninger

                  f)

                  fremskynde indbyggerne i afvandingsområdets fuldstændige og effektive rettigheder til at opnå adgang til miljøoplysninger, offentlig deltagelse i beslutningsprocessen for miljøanliggender og adgang til lovgivning i miljøsager

                  g)

                  etablere og fastholde et effektivt fællesstandardsystem for overvågning med henblik på observation, forvaltning og kontrol af den miljømæssige tilstand for søerne og det tilhørende afvandingsområde

                  h)

                  vedtage fælles foranstaltninger til hurtig evaluering og afbødning i tilfælde af uforudsete hændelser.

            Artikel 4
      Miljøstandarder og -kriterier
      1.   Denne aftales parter definerer med hjælp fra den i artikel 10 beskrevne komité de nøjagtige kriterier, standarder, grænseværdier og målsætninger for beskyttelse, bevarelse og udvikling af området i overensstemmelse med målsætningerne i artikel 2.
      2.   Med henblik på dette træffer parterne de nødvendige foranstaltninger for at:

                  a)

                  gennemføre de retslige betingelser, som er beskrevet i EU-bestemmelser og internationale bestemmelser samt standarder til beskyttelse og bevarelse af søerne og afvandingsområdet

                  b)

                  tilpasse de relevante nationale miljømæssige standarder og kriterier til lokale forhold og til afvandingsområdet

                  c)

                  forlange brugen af den bedst mulige teknologi og moderne miljøpraksis.

            Artikel 5
      Bæredygtig vandforvaltning
      Parterne er enige om at samarbejde om forvaltningen af vand i Prespa Park-området på en bæredygtig måde. Dette omfatter integreret forvaltning af overflade- og grundvand i vandområdet i henhold til Rådets direktiv 2000/60/EF og andre tilknyttede direktiver, som sikrer:

                  a)

                  vand af drikkevandskvalitet i tilstrækkelige mængder

                  b)

                  vand af god kvalitet i tilstrækkelige mængder, der kan bidrage til bevarelse, beskyttelse og, i påkommende tilfælde, gendannelse af naturlige vandøkosystemer, herunder vådområder og disses funktion

                  c)

                  vand i tilstrækkelige mængder og af en kvalitet, der kan anvendes til anden lovlig brug og dermed bidrage til bæredygtig økonomisk og social udvikling af de lokale samfund, idet der tages højde for den nødvendige tilpasning til indvirkningen fra eventuelle klimaændringer

                  d)

                  rehabilitering eller afhjælpning af de negative indvirkninger fra tidligere hydrologisk indblanding med særlig fokus på floden Devolli — søen Micro i Prespa-systemet

                  e)

                  beskyttelse mod vandets skadelige virkninger (oversvømmelser, erosion osv.) ved hjælp af de bedst mulige tilgængelige teknikker

                  f)

                  løsning af interessekonflikter som følge af forskellige anvendelser

                  g)

                  effektiv kontrol af det vandforvaltningssystem, som skal etableres.

            Med henblik herpå vil parterne etablere en vandarbejdsgruppe som fastlagt i artikel 14.
      Artikel 6
      Udveksling af data og oplysninger
      Parterne vil oprette et formelt system til regelmæssig udveksling af oplysninger mellem deres kompetente myndigheder med henblik på at bidrage til en effektiv beskyttelse af Prespa Park-området, herunder udveksling af:

                  a)

                  kvalitative og kvantitative data om vand, vandøkosystemer foruden vigtige levesteder og arter

                  b)

                  opnået erfaring i forbindelse med anvendelse af bedst mulige teknikker og forsknings- og udviklingsresultater inden for beskyttelse af vådområder, vandforvaltning og foranstaltninger til forebyggelse, reducering og kontrol af forurening.

            Artikel 7
      Grænseoverskridende virkninger
      Parterne samarbejder om at udarbejde foranstaltninger til sikring af miljøets, og især vandets, integritet i området og eliminering eller reducering af de grænseoverskridende virkninger på miljøet forårsaget af menneskelige aktiviteter. De samarbejder navnlig om udviklingen og anvendelsen af passende procedurer for vurdering af virkninger på miljøet i området i overensstemmelse med Espookonventionen om vurdering af virkningerne på miljøet på tværs af landegrænserne, som de alle har tiltrådt.
      Artikel 8
      Samarbejde med internationale organisationer og donorer
      Parterne søger i forbindelse med gennemførelsen af denne aftale partnere lokalt, nationalt og internationalt, og de samarbejder især med:

                  —

                  Ramsarkonventionen og MedWetinitiativet

                  —

                  UNDP

                  —

                  GEF

                  —

                  aktive bilaterale donorer i regionen, som f.eks. KfW, GTZ og SDC

                  —

                  UNESCO

                  —

                  IUCN

                  —

                  Den Europæiske Unions institutioner

                  —

                  og andre.

            DEL 3

         SAMARBEJDSMEKANISMER

      Artikel 9
      Højniveausegment
      Ministrene for miljø i de tre deltagende stater og repræsentanterne fra EU mødes regelmæssigt for at evaluere gennemførelsen af denne aftale og opfyldelsen af målene i artikel 2, at gennemgå arbejdet udført af forvaltningskomitéen for Prespa Park og underorganer, at sætte dagsordenen for fælles aktiviteter i Prespa Park-området for den næste periode og at give politisk vejledning. Disse møder finder sted mindst en gang hvert andet år skiftevis hos hver af de tre deltagende stater, medmindre andet er bestemt af parterne, eller en af parterne fremlægger en skriftlig anmodning.
      Artikel 10
      Forvaltningskomité for Prespa Park
      1.   For at sikre, at målsætningerne og forpligtelserne i denne aftale opfyldes effektivt, nedsætter parterne hermed en forvaltningskomité for Prespa Park.
      2.   Forvaltningskomitéen for Prespa Park skal have international kompetence som en plurilateral institution, der er nødvendig af hensyn til udøvelsen af komitéens funktioner, herunder etablering af relationer til donorer med henblik på at sikre projekter og donationer, som skal bruges til gennemførelsen af denne aftale.
      3.   Forvaltningskomitéen for Prespa Park sammensættes af:

                  a)

                  en repræsentant fra ministeriet for miljø fra hver deltagende stat og en repræsentant fra Den Europæiske Union

                  b)

                  en repræsentant fra lokalsamfundet i Prespa-området fra hver deltagende stat

                  c)

                  en repræsentant fra en ikke-statslig miljøorganisation (NGO) fra hver deltagende stat, som har markant lokal aktivitet i Prespa-området

                  d)

                  en repræsentant fra de lokale forvaltningsmyndigheder for beskyttede områder fra hver deltagende stat

                  e)

                  en permanent observatør fra MedWetinitiativet inden for rammerne af konventionen om vådområder (Ramsar)

                  f)

                  en permanent observatør fra Ohridforvaltningskomitéen.

            Parternes repræsentanter i komitéen nomineres formelt inden tre måneder efter ikrafttrædelsen af denne aftale.
      4.   Komitéen mødes regelmæssigt (to gange om året). På anmodning af en af parterne kan der indkaldes til et ekstraordinært komitémøde.
      5.   Stedet for afholdelsen af mødet skifter hvert kalenderår mellem de tre deltagende parters lande. Hvert tredje år vil der derfor blive afholdt to almindelige møder i træk i den samme stat. De almindelige møder afholdes fortrinsvis i Prespa-regionen.
      6.   Formanden for mødet skal være repræsentanten for den deltagende stat, som afholder mødet. Formandsperioden følger den årlige rotation som fastlagt i stk. 5.
      7.   Komitéens arbejde foregår på engelsk.
      8.   På det første møde godkender komitéen de interne planlægnings- og procedurebestemmelser.
      9.   Komitéen kan invitere eksperter til at deltage i møderne afhængigt af mødets tema og kan etablere arbejdsgrupper for specifikke emner bestående af eksperter og embedsmænd. Den første arbejdsgruppe etableres i henhold til denne aftales artikel 14 om vandforvaltning.
      10.   Fire år efter komitéens oprettelse evalueres arbejdsmåden og effektiviteten for forvaltningskomitéen for Prespa Park af det i artikel 9 anførte højniveausegment, som i påkommende tilfælde regulerer sammensætningen og referencebetingelserne i henhold til denne aftales artikel 17.
      Artikel 11
      Forvaltningskomitéens opgaver
      Forvaltningskomitéen for Prespa Park:

                  1.

                  overvåger og samordner aktiviteterne til beskyttelse og bæredygtig udvikling af Prespa Park-området i overensstemmelse med gennemførelsen af denne aftale og den strategiske handlingsplan for bæredygtig udvikling af Prespa Park

                  2.

                  identificerer og anbefaler parterne og andre interessenter de næste skridt og nødvendige tiltag, foranstaltninger og aktiviteter til gennemførelsen af denne aftale og opfordrer dem til at samarbejde, samordne og udføre fælles projekter. Mere specifikt bistår komitéen parterne med at gennemføre og styrke aftalens effektivitet ved at udarbejde anbefalinger og udtalelser om:

                              a)

                              udarbejdelsen og anvendelsen af standarder, miljøkriterier og -krav, som skal danne grundlag for at opnå integreret beskyttelse og bæredygtig udvikling af søerne og afvandingsområdet

                              b)

                              færdiggørelsen af en lovgivningsmæssig ramme for afvandingsområdet, herunder byplaner samt bestemmelser og forvaltningsplaner for beskyttede områder

                              c)

                              udarbejdelsen og anvendelsen af strategier, integrerede forvaltningsplaner og programmer, der skal gennemføres i Prespa Park-området, som indvirker eller kan indvirke på opfyldelsen af denne aftales målsætninger

                              d)

                              anvendelsen af et program til effektiv overvågning med henblik på observation, forvaltning og kontrol af miljøets tilstand og tilstanden af overflade- og grundvand

                              e)

                              fastlæggelsen af prioriterede fokusområder og programmer for videnskabelige undersøgelser og forskning til beskyttelse og bæredygtig udvikling af Prespa Park-området og tiltagene til fremme af udgivelse af ekspertoplysninger

                              f)

                              indsamlingen, udarbejdelsen og udgivelsen af miljøoplysninger om Prespa-søområderne

                              g)

                              aktiviteterne til fremme af offentlige, ikke-statslige og andre interessenters deltagelse i beskyttelse af søerne og afvandingsområdet

                  3.

                  letter samordningen af planlægning og af aktiviteter med grænseoverskridende relevans, som gennemføres af lokale forvaltningsmyndigheder for beskyttede områder i de tre berørte stater

                  4.

                  evaluerer resultaterne af de igangværende foranstaltninger i henhold til målsætningerne i artikel 2 og udbreder dem

                  5.

                  fungerer som styrende organ for GEF og andre lignende programmer og projekter for området

                  6.

                  identificerer og foreslår mulige kilder på nationalt, europæisk og internationalt niveau til finansiering af nødvendige tiltag, foranstaltninger og projekter

                  7.

                  indsamler alle tilgængelige oplysninger om søerne og afvandingsområdet, anmoder om og modtager forslag fra regeringsmyndigheder, regeringsinstanser og NGO'er med henblik på at forbedre arbejdet og øge parternes interesse for at gennemføre aftalen

                  8.

                  udarbejder og offentliggør en årlig rapport om miljøets tilstand i Prespa Park-området, som skal omfatte et afsnit med en beskrivelse af komitéens arbejde

                  9.

                  samarbejder med Ohridforvaltningskomitéen, opnår observatørstatus på komitéens møder og samordner tiltag med henblik på at opnå de bedste resultater inden for beskyttelse og bæredygtig udvikling af hele regionen

                  10.

                  bidrager i passende omfang til processen for bæredygtig forvaltning af den udvidede dialog omkring Drin-vandområdet

                  11.

                  bidrager i passende omfang til parternes og det internationale samfunds anvendelse af ressourcer til forvaltning af risici og afhjælpning af negative virkninger i tilfælde af uforudsete hændelser, som f.eks. oversvømmelser, skovbrande og andre naturskabte eller menneskeskabte katastrofer samt til beskyttelse af sårbare økosystemer i området og disses funktioner og tjenester mod klimaændringernes indvirkninger.

            Artikel 12
      Forvaltningskomitéens afgørelser
      1.   Komitéen træffer afgørelser med enstemmighed. Hvis enstemmighed ikke nås, henvises emnet til vedtagelse af højniveausegmentet.
      2.   Komitéen retter sine anbefalinger til parterne.
      3.   Hver enkelt part gennemfører komitéens anbefalinger i overensstemmelse med national ret og rapporterer regelmæssigt til komitéen angående, hvilke foranstaltninger der er truffet for at gennemføre dem.
      4.   Hvis en part er ude af stand eller delvist ude af stand til at gennemføre en anbefaling fra komitéen, underretter denne part komitéen om dette, forklarer årsagerne hertil og foreslår procedurer og en tidsplan for gennemførelsen.
      5.   Komitéen fører en protokol over de afgørelser, der træffes.
      Artikel 13
      Sekretariat
      1.   Komitéen assisteres af et teknisk underorgan, sekretariatet, med henblik på opfyldelse af forpligtelserne.
      2.   Sekretariatet består af tre personer, en fra hver deltagende stat, som udpeges af ministeriet for miljø, og en formand, som skal være ekspert i grænseoverskridende samarbejde om beskyttede områder og vandområdeforvaltning, og som skal vælges af komitéen gennem en international indkaldelse af ansøgninger.
      3.   Sekretariatets arbejde følger forvaltningskomitéens afgørelser og overvåges af komitéens formand.
      4.   Sekretariatet har ansvaret for at udføre følgende specifikke opgaver inden for rammerne af det tilgængelige budget:

                  a)

                  udarbejdelse af den årlige arbejdsplan med et detaljeret budget for forvaltningskomitéen for Prespa Park og emnespecifikke arbejdsplaner (f.eks. kommunikationsplaner) med detaljerede budgetter og opfølgning på gennemførelsen

                  b)

                  udarbejdelse eller hjælp til udarbejdelse af de møder, der afholdes inden for rammen af denne aftale

                  c)

                  lettelse af høringer mellem interessenter angående politik og andre relevante emner for denne aftale og høringer af arbejdsgrupper og/eller ekspertgrupper angående politisk beslutningstagning og teknik

                  d)

                  indsamling, vurdering og udbredelse af data og oplysninger angående lovgivning, foranstaltninger og aktiviteter, som kan have eller har betydelige indvirkninger på opfyldelsen af målsætningerne i artikel 2

                  e)

                  opfølgning på fælles projekter

                  f)

                  udarbejdning, evaluering, udgivelse og fremme af videnskabelig forskning og samarbejde i Prespa Park-området

                  g)

                  etablering af kontakter og afholdelse af møder med donorer og udarbejdelse eller hjælp til udarbejdelse af projektdokumenter

                  h)

                  oversættelse af vigtige dokumenter samt teknisk og sekretærmæssig hjælp til repræsentanterne fra de lokale myndigheder

                  i)

                  repræsentation af komitéen i internationale fora

                  j)

                  andre opgaver, som sekretariatet tildeles af komitéen.

            5.   Sekretariatet skal have hovedsæde i Aghios Germanos, Grækenland i en periode på fire år på roterende basis, eller indtil andet besluttes af komitéen.
      6.   Komitéen kan give tilladelse til indgåelse af en hjemstedsaftale med værtslandet med henblik på udøvelsen af komitéens funktioner.
      Artikel 14
      Arbejdsgruppe for vandforvaltning
      1.   Forvaltningskomitéen for Prespa Park etablerer en arbejdsgruppe for vandforvaltning i henhold til bestemmelserne i artikel 10.
      2.   De deltagende parter nominerer efter en høring myndighederne og organerne med kompetence inden for vandforvaltning i Prespa Park på deres område til arbejdsgruppen og underretter i forbindelse med denne nominering formanden for forvaltningskomitéen for Prespa Park.
      3.   Arbejdsgruppen for vandforvaltning foreslår anbefalinger med afsæt i principperne for integreret vandløbsoplandsforvaltning i henhold til EU's vandrammedirektiv (2000/60/EF) med henblik på vedtagelse i forvaltningskomitéen.
      4.   Arbejdsgruppens specifikke opgaver og beføjelser defineres gennem høringer mellem de deltagende stater.
      5.   Driftsudgifterne for arbejdsgruppen for vandforvaltning (deltagelse i og planlægning af møderne) varetages af det græske ministerium for miljø, energi og klimaændring for en periode på fire år efter ikrafttrædelsen af denne aftale.
      Artikel 15
      Fællesorganernes udgifter
      1.   Gennemførelsen af arbejdsplanen for forvaltningskomitéen for Prespa Park finansieres af regelmæssige årlige bidrag fra parterne og fra andre kilder.
      2.   Hver part afholder i princippet udgifterne i forbindelse med deltagelse af de nationale medlemmer i komitéens, sekretariatets og arbejdsgruppernes møder med undtagelse af bestemmelserne i artikel 14, stk. 5.
      3.   Den part, som afholder et komitémøde på sit område, afholder udgifterne til planlægning af mødet.
      4.   Sekretariatet udarbejder et årligt budget med angivelse af udgifter, som skal godkendes af komitéen og finansieres af regelmæssige årlige bidrag fra de deltagende parter og fra andre kilder. Kontorfaciliteter stilles til rådighed af parten i det land, hvor sekretariatet er placeret, og hører som regel ikke ind under budgettet.
      DEL 4

         BILÆGGELSE AF TVISTER

      Artikel 16
      I tilfælde af tvister mellem parterne angående fortolkning eller anvendelse af denne aftale søger parterne en løsning gennem forhandling eller gennem en anden acceptabel form for international bilæggelse af tvister.
      DEL 5

         AFSLUTTENDE BESTEMMELSER

      Artikel 17
      Ændringer af aftalen
      1.   Alle parter kan fremsætte ændringsforslag til denne aftale.
      2.   Alle ændringer af denne aftale vedtages med enstemmighed. Ændringer træder i kraft i overensstemmelse med proceduren i artikel 18, stk. 2.
      Artikel 18
      Ikrafttræden
      1.   Denne aftale ratificeres i henhold til den enkelte parts indenlandske procedurer.
      2.   Denne aftale træder i kraft på dagen for modtagelse af den sidste skriftlige meddelelse, i kraft af hvilken parterne underretter hinanden om aftalens ratificering.
      Artikel 19
      Forholdet til andre aftaler
      1.   Intet i denne aftale indvirker på parternes rettigheder eller forpligtelser fra aftaler, der er gældende på datoen for ikrafttrædelse af denne aftale. Intet i denne aftale indvirker på rettigheder eller forpligtelser, som parterne er underlagt i henhold til EU-lovgivningen.
      2.   Med henblik på gennemførelsen af denne aftale må parterne træffe bi- eller trilaterale aftaler eller arrangementer, som ikke er i strid med denne aftale.
      Artikel 20
      Gyldighedsperiode og annullering
      Denne aftale indgås på ubestemt tid, medmindre en af parterne gennem diplomatiske kanaler udtrykker ønske om at udtræde af aftalen, som i et sådant tilfælde bringes til ophør seks måneder efter datoen for en sådan skriftlig meddelelse. Medmindre andet er aftalt, indvirker aftalens eventuelle ophør ikke på gyldigheden af aftalens igangværende arrangementer eller projekter.

         Udfærdiget i Pyli den 2. februar 2010 i fire originale kopier på engelsk, der alle har samme gyldighed.

            TIL BEKRÆFTELSE HERAF har undertegnede befuldmægtigede underskrevet denne aftale.


title: 2013/624/EU: Europa-Parlamentets afgørelse af 17. april 2013 om decharge for gennemførelsen af budgettet for Det Europæiske Fællesforetagende for ITER og Fusionsenergiudvikling for regnskabsåret 2011#Europa-Parlamentets beslutning af 17. april 2013 med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Fællesforetagende for ITER og Fusionsenergiudvikling for regnskabsåret 2011

text:
               16.11.2013

               DA

               Den Europæiske Unions Tidende

               L 308/363

         EUROPA-PARLAMENTETS AFGØRELSE
   af 17. april 2013
   om decharge for gennemførelsen af budgettet for Det Europæiske Fællesforetagende for ITER og Fusionsenergiudvikling for regnskabsåret 2011
   (2013/624/EU)
   EUROPA-PARLAMENTET,

               —

               der henviser til det endelige årsregnskab for Det Europæiske Fællesforetagende for ITER og Fusionsenergiudvikling for regnskabsåret 2011,

               —

               der henviser til Revisionsrettens beretning om årsregnskabet for Det Europæiske Fællesforetagende for ITER og Fusionsenergiudvikling for regnskabsåret 2011 med fællesforetagendets svar (1),

               —

               der henviser til konklusionerne fra Europa-Parlamentets fælles delegation fra Budgetudvalget og Budgetkontroludvalget til ITER i Cadarache den 16.-18. maj 2011,

               —

               der henviser til Rådets henstilling af 12. februar 2013 (05755/2013 — C7-0040/2013),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

               —

               der henviser til Rådets beslutning 2007/198/Euratom af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det (4), særlig artikel 5, stk. 3,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget (A7-0077/2013),

               1.

               meddeler direktøren for Det Europæiske Fællesforetagende for ITER og Fusionsenergiudvikling decharge for gennemførelsen af fællesforetagendets budget for regnskabsåret 2011;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til direktøren for Det Europæiske Fællesforetagende for ITER og Fusionsenergiudvikling, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 6 af 10.1.2013, s. 36.

      (2)  EFT L 248 af 16.9.2002, s. 1.

      (3)  EUT L 298 af 26.10.2012, s. 1.

      (4)  EUT L 90 af 30.3.2007, s. 58.

      (5)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 17. april 2013
      med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Fællesforetagende for ITER og Fusionsenergiudvikling for regnskabsåret 2011
      EUROPA-PARLAMENTET,

                  —

                  der henviser til det endelige årsregnskab for Det Europæiske Fællesforetagende for ITER og Fusionsenergiudvikling for regnskabsåret 2011,

                  —

                  der henviser til Revisionsrettens beretning om årsregnskabet for Det Europæiske Fællesforetagende for ITER og Fusionsenergiudvikling for regnskabsåret 2011 med fællesforetagendets svar (1),

                  —

                  der henviser til konklusionerne fra Europa-Parlamentets fælles delegation fra Budgetudvalget og Budgetkontroludvalget til ITER i Cadarache den 16.-18. maj 2011,

                  —

                  der henviser til Rådets henstilling af 12. februar 2013 (05755/2013 — C7-0040/2013),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

                  —

                  der henviser til Rådets beslutning 2007/198/Euratom af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det (4), særlig artikel 5, stk. 3,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget (A7-0077/2013),

                  A.

                  der henviser til, at Det Europæiske Fællesforetagende for ITER og Fusionsenergiudvikling (»fællesforetagendet«) blev oprettet i marts 2007 for en 35-årig periode;

                  B.

                  der henviser til, at fællesforetagendet begyndte at arbejde uafhængigt i marts 2008,

                  C.

                  der henviser til, at Revisionsretten har fastslået, at den har fået rimelig sikkerhed for, at fællesforetagendets årsregnskab for regnskabsåret 2011 er rigtigt, og at de underliggende transaktioner er lovlige og formelt rigtige,

                  D.

                  der henviser til, at Revisionsretten den 9. oktober 2008 afgav udtalelse nr. 4/2008 om fællesforetagendets finansforordning,

                  E.

                  der henviser til, at det ved oprettelsen af fællesforetagendet blev skønnet, at der ville være behov for i alt 9 653 000 000 EUR i perioden 2007-2014,

         Budgetmæssig og økonomisk forvaltning

                  1.

                  bemærker, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2011 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser;

                  2.

                  anerkender, at de transaktioner, der ligger til grund for fællesforetagendets årsregnskab for regnskabsåret 2011, i alt væsentligt er lovlige og formelt rigtige;

                  3.

                  bemærker, at udnyttelsesgraden for de disponible forpligtelses- og betalingsbevillinger var på henholdsvis 99,7 % og 85,7 %; påpeger, at 42 % af de 611 000 000 EUR, der var til rådighed til operationelle aktiviteter, blev implementeret gennem direkte individuelle forpligtelser, mens de resterende 58 % blev implementeret gennem samlede forpligtelser;

                  4.

                  glæder sig over udnævnelsen af en leder af ITER-afdelingen, en leder af administrationsafdelingen og en leder af budget- og finansenheden i 2011 som følge af vedtagelsen af en plan til forbedring af forvaltningen med henblik på at adskille finansielle og operationelle funktioner i 2010;

                  5.

                  beklager, at fællesforetagendets interne revisor har udtrykt bekymring med hensyn til de finansielle kredsløb og endvidere til adskillelsen af funktioner; opfordrer indtrængende fællesforetagendet til omgående at indføre en ordentlig systematisering af de finansielle kredsløb og adskille alle funktioner, som er inkompatible;

                  6.

                  forventer, at fællesforetagendet:

                              —

                              i fuldt omfang etablerer og anvender et integreret redskab til forvaltning af budgetmæssige, finansielle og operationelle oplysninger

                              —

                              i fuldt omfang gennemfører de handlingsplaner, som fællesforetagendet har vedtaget som reaktion på de interne revisioner af de finansielle kredsløb, forvaltningen af tilskud og kontrakterne med sagkyndige

                              —

                              afslutter regnskabsførerens validering af de underliggende systemer

                              —

                              vedtager en dækkende strategi for efterfølgende revision af tilskud og operationelle kontrakter

                              —

                              foretager en risikostyringsgennemgang for fællesforetagendet som helhed;

         Udbud og tilskud

                  7.

                  understreger, at fællesforetagendet, som allerede påpeget i Revisionsrettens beretning for 2010, skal bestræbe sig yderligere på at maksimere konkurrencen, eftersom antallet af bud, der blev modtaget i forbindelse med de operationelle udbud, der blev afholdt i 2011, fortsat var lavt, kun to bud i gennemsnit, mens antallet af forslag, der blev modtaget, om tilskud kun var på ét pr. indkaldelse; anerkender, at fællesforetagendets arbejdsområder er kendetegnet af anskaffelse af højteknologiske komponenter, som aldrig før er bygget og ikke har nogen kommerciel værdi, men er udviklet med henblik på opførelsen af en forsøgsfusionsreaktor inden for et ekstremt komplekst marked domineret af monopol eller oligopol; gentager, at fællesforetagendet skal gå efter at få mest muligt for pengene ved alle indkøb;

                  8.

                  beklager, at beslutningen om at annullere et offentligt udbud og i stedet anvende udbud med forhandling i ét tilfælde ikke var behørigt begrundet, og at fællesforetagendet i et andet tilfælde besluttede at forhandle med to firmaer, som havde forelagt tilbud under det offentlige udbud (selv om et af dem ikke opfyldte de tekniske betingelser); beklager endvidere, at hverken valget af proceduren med forhandling eller de aftalte mængder eller priser var behørigt begrundede i et tredje tilfælde;

                  9.

                  er bekymret over, at Revisionsrettens revision bekræftede resultaterne af en intern revision, der blev gennemført i 2011 på indkøbsområdet, navnlig

                              —

                              at forhåndsmeddelelsen ikke anvendes som et instrument til at øge forhåndsomtalen af kommende udbud

                              —

                              at der ikke er et system til at spore og forvalte ændringer i kontraktkravene og dermed identificere og afhjælpe omkostningsafvigelser

                              —

                              at varigheden af udbudsprocessen ofte er for lang, og at proceduren for udarbejdelse af udbudsdokumenterne er ineffektiv

                              —

                              at omkostningsoverslagene ikke er veldokumenterede;

                  10.

                  kræver i denne forbindelse, at der udarbejdes en detaljeret situationsrapport, der indeholder specifikke forslag til gradvist at rette op på disse mangler;

                  11.

                  beklager dybt det faktum, at Revisionsrettens revision også viste, at de procedurer for forudgående kontrol, der anvendes på betalinger, som afholdes i henhold til kontrakter og tilskudsaftaler, ikke er tilstrækkeligt dokumenterede;

         Kvalitetssikringsrevision og efterfølgende kontrol af udbud og tilskud

                  12.

                  er bekymret over, at fællesforetagendet ganske vist har et system for revision af kontrahenter med henblik på at efterprøve, at kravene til kvalitetssikring er overholdt, men at disse revisioner ikke omfatter de finansielle aspekter af kontraktgennemførelsen; opfordrer fællesforetagendet til at sikre, at revisionssystemet dækker beskyttelse af fællesforetagendets finansielle interesser, hvilket indbefatter finansielle og kontraktmæssige aspekter;

                  13.

                  noterer sig, at fællesforetagendet — på trods af at det i 2011 begyndte at foretage efterfølgende kontrol for at vurdere lovligheden og den formelle rigtighed af gennemførelsen af de tilskud, der ydes — mangler en overordnet strategi for efterfølgende kontrol, der omfatter gennemførelsen af tilskudsaftaler og indkøbsaftaler; opfordrer indtrængende fællesforetagendet til at udarbejde og gennemføre en overordnet strategi for efterfølgende kontrol, der omfatter alle anvendte budgetmidler;

         Intellektuel ejendomsret og erhvervspolitiske forskrifter

                  14.

                  konstaterer, at bestyrelsen den 28. marts 2012 vedtog fællesforetagendets politik for intellektuel ejendomsret og videnformidling, men bemærker, at den endnu ikke har vedtaget erhvervspolitiske forskrifter som krævet i henhold til vedtægterne;

         For sen betaling af medlemskontingenter

                  15.

                  beklager dybt, at 12 medlemmer betalte deres bidrag for 2011 for sent;

                  16.

                  anser det for væsentligt, at betalingsfristen for medlemskontingenter overholdes af alle medlemmer af fællesforetagendet; bifalder den kendsgerning, at bestyrelsen har godkendt foranstaltninger vedrørende opkrævning af renter på det årlige medlemskontingent i tilfælde af for sen betaling;

         Kommissionens Interne Revisionstjeneste

                  17.

                  noterer sig, at mandatet for Kommissionens Interne Revisionstjeneste blev vedtaget af bestyrelsen den 25. november 2011 sammen med en koordineret strategisk revisionsplan for perioden 2012-2014, og at fællesforetagendets finansielle bestemmelser er blevet ændret i overensstemmelse hermed med henblik på at medtage rammeforordningens bestemmelser om Kommissionens interne revisors beføjelser; minder om, at fællesforetagendet begyndte at arbejde uafhængigt i marts 2008;

         Finansielle bestemmelser og gennemførelsesbestemmelser

                  18.

                  glæder sig over, at fællesforetagendets bestyrelse på sit møde den 1. juni 2011 besluttede i store træk at acceptere bemærkningerne i Revisionsrettens udtalelse nr. 4/2008 om fællesforetagendets finansielle bestemmelser (37 anbefalinger blev accepteret fuldt ud, 11 blev accepteret med bemærkninger, og kun to blev afvist);

                  19.

                  noterer sig, at Revisionsretten mener, at en række bestemmelser i fællesforetagendets gennemførelsesbestemmelser afviger fra gennemførelsesbestemmelserne til finansforordningen vedrørende Unionens almindelige budget, uden at dette er tilstrækkeligt begrundet; glæder sig over fællesforetagendets præcisering af, at de ændrede gennemførelsesbestemmelser giver tilstrækkelig vejledning i gennemførelsen af fællesforetagendets aktiviteter, hvad angår f.eks. betingelserne for at rejse og tildele lån eller reglerne for værdiansættelse af naturalydelser;

         Unionens bidrag til opførelsesfasen for ITER

                  20.

                  minder om, at Rådet i juli 2010 vedtog det ændrede budgetoverslag over fællesforetagendets bidrag til opførelsesfasen på 6 600 000 000 EUR (2008-priser), hvilket er en fordobling af det oprindelige overslag; er bekymret over, at fællesforetagendet nu arbejder på at tilpasse alle de påløbne omkostninger til 2008-priserne med henblik på at kunne fastslå eventuelle afvigelser fra overslaget; bemærker, at fællesforetagendet indførte et redskab til løbende overvågning af overslagenes gyldighed og rapportering om potentielle afvigelser; forventer, at fællesforetagendet orienterer dechargemyndigheden om resultaterne af denne analyse;

         Værtsstatsaftale

                  21.

                  konstaterer, at fællesforetagendet endnu ikke fået stillet de permanente lokaler til rådighed, selv om der blev indgået en værtsaftale om lokaler og bistand samt privilegier og immuniteter mellem Kongeriget Spanien og fællesforetagendet; bemærker dog, at fællesforetagendet stadig har til huse i midlertidige lokaler, som er betalt af Kongeriget Spanien;

         Andre spørgsmål

                  22.

                  gentager sin opfordring til Revisionsretten om inden for en rimelig frist at forelægge en særberetning for Parlamentet om fælles problemstillinger, der skyldes fællesforetagendernes karakter, og som bør håndteres af fællesforetagenderne sammen med deres partnere for at sikre deres merværdi og en effektiv gennemførelse af Unions programmer for forskning, teknologisk udvikling og demonstration; bemærker endvidere, at denne beretning bør indeholde en vurdering af effektiviteten af oprettelsen af fællesforetagender og af deres struktur.

         (1)  EUT C 6 af 10.1.2013, s. 36.

         (2)  EFT L 248 af 16.9.2002, s. 1.

         (3)  EUT L 298 af 26.10.2012, s. 1.

         (4)  EUT L 90 af 30.3.2007, s. 58.

         (5)  EFT L 357 af 31.12.2002, s. 72.


title: 2013/558/EU: Europa-Parlamentets afgørelse af 17. april 2013 om decharge for gennemførelsen af budgettet for Oversættelsescentret for Den Europæiske Unions Organer for regnskabsåret 2011#Europa-Parlamentets beslutning af 17. april 2013 med bemærkningerne, der er en integrerende del af afgørelsen om decharge for gennemførelsen af budgettet for Oversættelsescentret for Den Europæiske Unions Organer for regnskabsåret 2011

text:
               16.11.2013

               DA

               Den Europæiske Unions Tidende

               L 308/169

         EUROPA-PARLAMENTETS AFGØRELSE
   af 17. april 2013
   om decharge for gennemførelsen af budgettet for Oversættelsescentret for Den Europæiske Unions Organer for regnskabsåret 2011
   (2013/558/EU)
   EUROPA-PARLAMENTET,

               —

               der henviser til det endelige årsregnskab for Oversættelsescentret for Den Europæiske Unions Organer for regnskabsåret 2011,

               —

               der henviser til Revisionsrettens beretning om årsregnskabet for Oversættelsescentret for Den Europæiske Unions Organer for regnskabsåret 2011 med centrets svar (1),

               —

               der henviser til Rådets henstilling af 12. februar 2013 (05753/2013 — C7-0041/2013),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

               —

               der henviser til Rådets forordning (EF) nr. 2965/94 af 28. november 1994 om oprettelse af et oversættelsescenter for Den Europæiske Unions organer (4), særlig artikel 14,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget (A7-0069/2013),

               1.

               meddeler direktøren for Oversættelsescentret for Den Europæiske Unions Organer decharge for gennemførelsen af centrets budget for regnskabsåret 2011;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til direktøren for Oversættelsescentret for Den Europæiske Unions Organer, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 388 af 15.12.2012, s. 12.

      (2)  EFT L 248 af 16.9.2002, s. 1.

      (3)  EUT L 298 af 26.10.2012, s. 1.

      (4)  EFT L 314 af 7.12.1994, s. 1.

      (5)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 17. april 2013
      med bemærkningerne, der er en integrerende del af afgørelsen om decharge for gennemførelsen af budgettet for Oversættelsescentret for Den Europæiske Unions Organer for regnskabsåret 2011
      EUROPA-PARLAMENTET,

                  —

                  der henviser til det endelige årsregnskab for Oversættelsescentret for Den Europæiske Unions Organer for regnskabsåret 2011,

                  —

                  der henviser til Revisionsrettens beretning om årsregnskabet for Oversættelsescentret for Den Europæiske Unions Organer for regnskabsåret 2011 med centrets svar (1),

                  —

                  der henviser til Rådets henstilling af 12. februar 2013 (05753/2013 — C7-0041/2013),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

                  —

                  der henviser til Rådets forordning (EF) nr. 2965/94 af 28. november 1994 om oprettelse af et oversættelsescenter for Den Europæiske Unions organer (4), særlig artikel 14,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget (A7-0069/2013),

                  A.

                  der henviser til, at Revisionsretten har fastslået, at den har fået rimelig sikkerhed for, at årsregnskabet for Oversættelsescentret for Den Europæiske Unions Organer (»centret«) for regnskabsåret 2011 er rigtigt, og at de underliggende transaktioner er lovlige og formelt rigtige,

                  B.

                  der henviser til, at Parlamentet den 10. maj 2012 meddelte centrets direktør decharge for gennemførelsen af centrets budget for regnskabsåret 2010 (6), og at den i sin beslutning med bemærkningerne til afgørelsen bl.a.:

                              —

                              opfordrede centret til at sikre overholdelse af finansforordningens artikel 60 ved at træffe finansieringsbeslutninger for så vidt angår aktionsudgifter; anmodede navnlig centret om at sikre bedre kontrol med indkøbsplanlægningen;

                              —

                              opfordrede centret til at analysere datastrømmen og de værktøjer, der anvendtes til budgetplanlægning, og til at foretage kontroller; noterede sig i denne sammenhæng, at centrets budgetplanlægning er baseret på Excel-regneark og manuelle eller systembaserede datakontroller, som kan medføre regnefejl og fejlagtig udgiftsplanlægning og i sidste instans have en negativ indvirkning på centerets prisfastsættelse;

                              —

                              noterede sig, at centeret havde afvist en meget vigtig anbefaling om regnskabsaflæggelse blandt de 12 »meget vigtige« anbefalinger fra den interne revisionstjeneste IAS; opfordrede centret til at underrette dechargemyndigheden om årsagerne til denne beslutning,

                  C.

                  der henviser til, at centrets endelige budget for 2011 beløb sig til 51 299 000 EUR, mod 55 928 077 EUR i 2010, hvilket er et fald på 8,27 %,

         Budgetmæssig og økonomisk forvaltning

                  1.

                  bemærker, at centrets budget indeholder indtægter, som omfatter betalinger, der er afholdt af organer, som centret arbejder for, og af Unionens institutioner og organer, som der er indgået samarbejde med til gengæld for udført arbejde, herunder interinstitutionelle aktiviteter og andre indtægter;

                  2.

                  minder om, at centrets budget for 2011 udgjorde 51 299 000 EUR, og at budgetresultatet for 2011 faldt til 1 201 339,13 EUR mod 8 319 397,02 EUR i 2010, hvilket er et fald på 85,56 %; bemærker endvidere, at faldet ifølge Revisionsrettens beretning fortrinsvis skyldes, at indtægterne faldt med 15 %, hvilket afspejler centrets nye prispolitik, der sigter mod at bringe priserne på produkterne i overensstemmelse med omkostningerne;

                  3.

                  noterer sig på baggrund af Revisionsrettens beretning, at det kumulerede budgetoverskud faldt fra 9 231 709,81 EUR i 2010 til 2 973 348,94 EUR i 2011, og at dette fald er nettoeffekten af budgetoverskuddet i 2011 og hensættelser til reserver med henblik på prisstabilitet og exceptionelle investeringer;

                  4.

                  noterer sig fra centrets årlige aktivitetsrapport, at dets oprindelige budget for 2011 på 46 956 800 EUR var genstand for et ændringsbudget, som styrelsesrådet vedtog den 13. oktober 2011; erkender navnlig at formålet med ændringsbudgettet var todelt:

                              —

                              at medtage budgetoverskuddet fra tidligere år, navnlig 9 231 709,81 EUR og anvende dette overskud til at etablere to ekstraordinære reserver, en til udvikling af et mere effektivt værktøj til styring af efterspørgslen efter oversættelser (E-CdT programmet) (4 325 709,81 EUR) og en anden reserve til at gøre det muligt for centret at holde priserne stabile i 2012 og 2013 (4 906 000 EUR)

                              —

                              at skabe bedre balance i budgettet efter et betydeligt fald i den forventede kundeefterspørgsel;

                  5.

                  bemærker endvidere, at reserven vedrørende prisstabilitet var lavere end den, der var foreslået, idet 1,8 mio. EUR af overskuddet allerede i 2011 skulle anvendes til at kompensere for faldet i indtægterne fra kunder, og derfor var den endelige reserve kun på 7,4 mio. EUR;

         Forpligtelser

                  6.

                  noterer sig på baggrund af den årlige aktivitetsrapport, at de samlede forpligtelser i afsnit I kom op på 95,12 % i 2011, hvilket udgør en betydelig forbedring i forhold til 2010, hvor kun 91,5 % af budgettet blev anvendt (85 % i 2009); bemærker endvidere, at overførslerne er begrænsede, idet de kun udgør 1,32 % af forpligtelserne;

                  7.

                  noterer sig på baggrund af den årlige aktivitetsrapport, at de samlede forpligtelser i afsnit II kom op på 94,44 % i 2011, hvilket udgør en betydelig forbedring i forhold til 2010, hvor kun 86,30 % af budgettet blev anvendt (88 % i 2009);

                  8.

                  noterer sig på baggrund af den årlige aktivitetsrapport, at, med hensyn til afsnit III, blev der indgået forpligtelser for 99,4 % af budgettet ved udgangen af 2011, sammenlignet med 80,5 % i 2010, og at det høje niveau for gennemførelsen af budgettet skyldes nedskæringerne, der blev foretaget i ændringsbudgettet;

         Menneskelige ressourcer

                  9.

                  noterer sig på baggrund af den årlige aktivitetsrapport, at 205 stillinger i stillingsfortegnelsen ved udgangen af 2011 var besat, hvilket svarer til 91,1 % af det samlede forventede antal stillinger; noterer sig desuden, at der i overensstemmelse med centrets fortsatte bestræbelser på at optimere arbejdsmetoderne og nedsætte omkostningerne blev foretaget en ny screening af centrets samtlige stillinger i 2011, hvilket førte til en reduktion af fem stillinger i 2012 (hvis denne reduktion medregnes, ville 93,18 % af stillingerne i stillingsfortegnelsen være besat);

                  10.

                  bemærker, at fire ansatte i løbet af året gjorde brug af muligheden for mobilitet for personalet og skiftede arbejdsplads i centret;

         Databeskyttelse

                  11.

                  bemærker, at centret for at øge funktionens uafhængighed i 2011 udpegede en ny tilsynsførende for databeskyttelse; bemærker, at der blev forelagt fire anmeldelser om forudgående kontrol for Den Europæiske Tilsynsførende for Databeskyttelse (EDPS) i 2011, nemlig vedrørende videoovervågning, disciplinærprocedure, politikken for bekæmpelse af chikane og certifikationsproceduren; bemærker desuden, at sagen med hensyn til videoovervågning blev afsluttet med en positiv udtalelse, mens yderligere oplysninger blev sendt til EDPS på dennes anmodning i forbindelse med disciplinærproceduren og proceduren for bekæmpelse af chikane, og at man stadig afventer svar fra EDPS; opfordrer centret til at holde dechargemyndigheden underrettet om situationen for meddelelserne;

         Udbudsprocedurer

                  12.

                  noterer sig, at centret i overensstemmelse med finansforordningens artikel 60 i 2010 udarbejdede en plan for udbud for 2011, der fungerer som et grundlag for centrets styrelsesråds finansieringsafgørelser; bemærker desuden, at planen er en integreret del af centrets arbejdsprogram for 2011, som blev godkendt af styrelsesrådet den 27. oktober 2010;

         Regnskabssystem

                  13.

                  noterer sig, at periodiseret regnskabsføring, der er det regnskabssystem, som anvendes af Kommissionen til budgetregnskabet, i maj 2012, blev indført i centret, og at revisoren vil afslutte godkendelsen af regnskabssystemet i det første kvartal af 2013; opfordrer centret til at underrette dechargemyndigheden om situationen for godkendelsen af regnskabssystemet;

                  14.

                  henviser med hensyn til de øvrige bemærkninger, der ledsager dechargeafgørelsen, og som er af horisontal karakter, til sin beslutning af 17. april 2013 (7) om præstation, økonomisk forvaltning og kontrol med agenturer.

         (1)  EUT C 388 af 15.12.2012, s. 12.

         (2)  EFT L 248 af 16.9.2002, s. 1.

         (3)  EUT L 298 af 26.10.2012, s. 1.

         (4)  EFT L 314 af 7.12.1994, s. 1.

         (5)  EFT L 357 af 31.12.2002, s. 72.

         (6)  EUT L 286 af 17.10.2012, s. 141.

         (7)  Vedtagne tekster, P7_TA(2013)0134 (Se side 374 i denne EUT).


title: 2007/8/EF,Euratom: Afgørelse truffet af repræsentanterne for regeringerne for Den Europæiske Unions medlemsstater den 1. januar 2007 om udnævnelse af dommere ved De Europæiske Fællesskabers Ret i Første Instans

text:
               4.1.2007

               DA

               Den Europæiske Unions Tidende

               L 1/19

      AFGØRELSE TRUFFET AF REPRÆSENTANTERNE FOR REGERINGERNE FOR DEN EUROPÆISKE UNIONS MEDLEMSSTATER

   den 1. januar 2007
   om udnævnelse af dommere ved De Europæiske Fællesskabers Ret i Første Instans
   (2007/8/EF, Euratom)
   REPRÆSENTANTERNE FOR REGERINGERNE FOR DEN EUROPÆISKE UNIONS MEDLEMSSTATER HAR —
   under henvisning til traktaten om oprettelse af Det Europæiske Fællesskab, særlig artikel 224,
   under henvisning til traktaten om oprettelse af Det Europæiske Atomenergifællesskab, særlig artikel 140,
   under henvisning til akten om Republikken Bulgariens og Rumæniens tiltrædelsesvilkår samt om tilpasning af de traktater, som Den Europæiske Union bygger på, særlig artikel 46, stk. 1 og stk. 2, andet afsnit, og
   ud fra følgende betragtninger:

               (1)

               I henhold til artikel 46, stk. 1 og stk. 2, andet afsnit, i ovennævnte tiltrædelsesakt skal der udnævnes to dommere ved Retten i Første Instans. Mandatet for en af disse dommere udløber den 31. august 2007. Denne dommer udpeges ved lodtrækning. Den anden dommers mandat udløber den 31. august 2010.

               (2)

               Der bør derfor i overensstemmelse med nævnte artikel, og efter at den heri omhandlede lodtrækning har fundet sted, udnævnes yderligere to dommere ved Retten i Første Instans —

         TRUFFET FØLGENDE AFGØRELSE:
   Artikel 1
   Til dommer ved Retten i Første Instans for perioden 1. januar 2007 til 31. august 2007 udnævnes Theodore CHIPEV.
   Artikel 2
   Til dommer ved Retten i Første Instans perioden for 1. januar 2007 til 31. august 2010 udnævnes Valeriu CIUCĂ.
   Artikel 3
   Denne afgørelse har virkning fra den 1. januar 2007.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 1. januar 2007.

         W. SCHÖNFELDER

            Formand


title: 2010/286/: Rådets afgørelse af 19. januar 2010 om et uforholdsmæssigt stort underskud i Italien

text:
               21.5.2010

               DA

               Den Europæiske Unions Tidende

               L 125/40

         RÅDETS AFGØRELSE
   af 19. januar 2010
   om et uforholdsmæssigt stort underskud i Italien
   (2010/286/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 126, stk. 6, sammenholdt med artikel 126, stk. 13, og artikel 136,
   under henvisning til forslag fra Kommissionen,
   under henvisning til Italiens bemærkninger, og
   ud fra følgende i betragtninger:

               (1)

               I henhold til artikel 126, stk. 1, i traktaten om Den Europæiske Unions funktionsmåde skal medlemsstaterne undgå uforholdsmæssigt store offentlige underskud.

               (2)

               Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedvarende vækst, som fører til øget beskæftigelse.

               (3)

               I henhold til proceduren i forbindelse med uforholdsmæssigt store underskud efter artikel 126 i traktaten om Den Europæiske Unions funktionsmåde, der er uddybet i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1) (der indgår i stabilitets- og vækstpagten), skal der træffes en afgørelse om, at der foreligger et uforholdsmæssigt stort underskud. Forordning (EF) nr. 1467/97 fastsætter også bestemmelser, der gennemfører artikel 104 i traktaten om oprettelse af Det Europæiske Fællesskab, der er blevet til artikel 126 i traktaten om Den Europæiske Unions funktionsmåde. Protokollen om proceduren i forbindelse med uforholdsmæssigt store underskud, der er knyttet som bilag til traktaten om Den Europæiske Unions funktionsmåde, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 479/2009 (2) indeholder detaljerede regler og definitioner med henblik på anvendelsen af bestemmelserne i denne protokol.

               (4)

               I 2005 blev stabilitets- og vækstpagten ændret for at gøre den mere virkningsfuld og styrke dens økonomiske fundament samt sikre de offentlige finansers holdbarhed på lang sigt. Ændringen tjente især til at sikre, at der blev taget hensyn til hele den økonomiske og budgetmæssige situation i alle faser af proceduren i forbindelse med uforholdsmæssigt store underskud. På den måde bliver stabilitets- og vækstpagten en ramme, der kan benyttes som støtte for politiske initiativer med henblik på en hurtig tilbagevenden til sunde budgetstillinger, hvor der er taget hensyn til den økonomiske situation.

               (5)

               Ifølge artikel 104, stk. 5, i traktaten om oprettelse af Det Europæiske Fællesskab, som er blevet til artikel 126, stk. 5, i traktaten om Den Europæiske Unions funktionsmåde, skulle Kommissionen afgive en udtalelse til Rådet, hvis den fandt, at der var eller kunne opstå et uforholdsmæssigt stort underskud i en medlemsstat. Med henvisning til sin egen rapport udarbejdet i henhold til artikel 104, stk. 3, i traktaten om oprettelse af Det Europæiske Fællesskab, som er blevet til artikel 126, stk. 3, i traktaten om Den Europæiske Unions funktionsmåde, og Det Økonomiske og Finansielle Udvalgs udtalelse i henhold til artikel 104, stk. 4, i traktaten om oprettelse af Det Europæiske Fællesskab, som er blevet til artikel 126, stk. 4, i traktaten om Den Europæiske Unions funktionsmåde, konkluderede Kommissionen, at der forelå et uforholdsmæssigt stort underskud i Italien. Kommissionen afgav derfor en sådan udtalelse til Rådet vedrørende Italien den 11. november 2009 (3).

               (6)

               Artikel 126, stk. 6, i traktaten om Den Europæiske Unions funktionsmåde fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. For Italien fører den generelle vurdering til de konklusioner, der er indeholdt i denne afgørelse.

               (7)

               Ifølge de oplysninger, som de italienske myndigheder indsendte i oktober 2009, forventes det offentlige underskud i Italien at nå op på 5,3 % af BNP i 2009 og således ligge over og ikke tæt på referenceværdien på 3 % af BNP. Den forventede overskridelse af referenceværdien kan betegnes som exceptionel i traktatens og stabilitets- og vækstpagtens forstand. Navnlig er den resultatet af et alvorligt økonomisk tilbageslag i traktatens og stabilitets- og vækstpagtens forstand. Ifølge Kommissionens prognose fra efteråret 2009 ventes det reale BNP i Italien at falde med 4,7 % i 2009 efter et fald på 1 % i 2008. Der regnes i 2010 med en vis genopretning, som tager yderligere fart i 2011. Endvidere kan overskridelsen af referenceværdien ikke betegnes som midlertidig, da underskuddet ventes at stige yderligere i 2010 og først — forudsat at politikken er uændret — at mindskes svagt i 2011. De diskretionære foranstaltninger, der er truffet i form af flere på hinanden følgende genopretningspakker som reaktion på krisen, og som er i tråd med den europæiske økonomiske genopretningsplan (dvs. er rettet mod lavindkomstgrupper og centrale erhvervssektorer), ventes ikke at få væsentlig indflydelse på den offentlige saldo, da de ifølge de italienske myndigheder finansieres stort set udelukkende ved reallokering af bestående midler. Underskudskriteriet i traktaten er ikke opfyldt.

               (8)

               Ifølge de oplysninger, som de italienske myndigheder indsendte i oktober 2009, har den offentlige bruttogæld siden indledningen af den tredje fase af Den Økonomiske og Monetære Union ligget et godt stykke over referenceværdien på 60 % af BNP, og den forventes at komme til at andrage 115,1 % af BNP i 2009. I henhold til Kommissionens prognose fra efteråret 2009 skønnes det, at gældskvoten vil vokse yderligere til 117,8 % i 2011. Gældskvoten kan ikke anses at mindskes tilstrækkeligt og nærme sig referenceværdien med en tilfredsstillende hastighed i traktatens og stabilitets- og vækstpagtens forstand. Traktatens gældskriterium er ikke opfyldt.

               (9)

               I henhold til artikel 2, stk. 4, i forordning (EF) nr. 1467/97 kan der kun tages hensyn til »relevante forhold« i de faser, der fører frem til Rådets afgørelse om et uforholdsmæssigt stort underskud i henhold til artikel 126, stk. 6, i traktaten om Den Europæiske Unions funktionsmåde, hvis den dobbelte betingelse, nemlig at underskuddet forbliver tæt på referenceværdien, og overskridelsen af referenceværdien er midlertidig, er fuldstændig opfyldt. I Italiens tilfælde er denne dobbelte betingelse ikke opfyldt. Derfor tages der ikke hensyn til relevante forhold i de faser, der fører frem til denne afgørelse —

         VEDTAGET DENNE AFGØRELSE:
   Artikel 1
   Det fastslås efter en generel vurdering, at der foreligger et uforholdsmæssigt stort underskud i Italien.
   Artikel 2
   Denne afgørelse er rettet til Den Italienske Republik.

      Udfærdiget i Bruxelles, den 19. januar 2010.

            På Rådets vegne

         E. SALGADO

            Formand

      (1)  EFT L 209 af 2.8.1997, s. 6.

      (2)  EUT L 145 af 10.6.2009, s. 1.

      (3)  Alle dokumenter om proceduren i forbindelse med uforholdsmæssigt store underskud vedrørende Italien findes på følgende websted: http://ec.europa.eu/economy_finance/netstartsearch/pdfsearch/pdf.cfm?mode = _m2